CELEX: 62021TN0755
Language: mt
Date: 2021-12-01 00:00:00
Title: Kawża T-755/21: Rikors ippreżentat fl-1 ta’ Diċembru 2021 – Illumina vs Il-Kummissjoni

24.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 37/54
            
         
      Rikors ippreżentat fl-1 ta’ Diċembru 2021 – Illumina vs Il-Kummissjoni
      (Kawża T-755/21)
      (2022/C 37/71)
      Lingwa tal-kawża: l-Ingliż
      
         Partijiet
      
      
         Rikorrent: Illumina, Inc. (Wilmington, Delaware, l-Istati Uniti) (rappreżentanti: D. Beard, Barrister-at-law, u P. Chappatte, lawyer)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni tad-29 ta’ Ottubru 2021 fil-Każ COMP/M.10493 adottata skont l-Artikolu 8(5)(a) tar-Regolament tal-Kunsill Nru 139/2004 dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) (1) (i) li tikkonstata li Illumina implimentat l-akkwist ta’ GRAIL bi ksur tal-Artikolu 7 tar-Regolament tal-KE dwar l-Għaqdiet; (ii) li timponi fuq Illumina u GRAIL il-miżuri interim stabbiliti fit-Taqsima 4.7 tad-Deċiżjoni; u (iii) li titlob lil Illumina u GRAIL jimplimentaw jew jiksbu l-implimentazzjoni ta’ tali miżuri minnufih, u fin-nuqqas ta’ dan jiġu imposti sanzjonijiet perjodiċi (iktar ’il quddiem id-Deċiżjoni); u
               
            
                  —
               
               
                  tikkundanna lill-Kummissjoni għall-ispejjeż ta’ dawn il-proċeduri.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq il-fatt li d-Deċiżjoni ma taqax taħt il-kompetenzi tal-Kummissjoni inkwantu l-Artikolu 7 tar-Regolament tal-KE dwar l-Għaqdiet ma japplikax. B’mod partikolari:
                  
                              —
                           
                           
                              Is-setgħa tal-Kummissjoni taħt l-Artikolu 8(5) tar-Regolament tal-KE dwar l-Għaqdiet sabiex tadotta d-Deċiżjoni tiddependi fuq il-konċentrazzjoni implimentata bi ksur tal-Artikolu 7.
                           
                        
                              —
                           
                           
                              Jekk il-kontestazzjoni ta’ Illumina fil-Każ T-227/21 tad-deċiżjoni tar-rinviju tintlaqa’ u d-deċiżjonijiet ta’ rinviju jiġu annullati, f’dan il-każ Illumina qatt ma kienet tkun suġġetta għall-obbligu taħt l-Aritkolu 7 tar-Regolament tal-KE dwar l-Għaqdiet li tissospendi l-implimentazzjoni tal-konċentrazzjoni u konsegwentement, il-Kummissjoni ma kellhiex kompetenza sabiex tadotta d-Deċiżjoni jew kwalunkwe parti minnha.
                           
                        
            
                  2.
               
               
                  It-tieni motiv ibbażat fuq il-fatt li d-dispożizzjonijiet fid-Deċiżjoni li jirrigwardaw il-finanzjament huma sproporzjonati. B’mod partikolari:
                  
                              —
                           
                           
                              Ir-rekwiżit fid-Deċiżjoni li Illumina tipprovdi finanzjament għal GRAIL taħt kundizzjonijiet li jipprojbixxu lil Illumina milli tkun taf l-iskop ta’ dan il-finanzjament huwa sproporzjonat peress li Illumina għandha ħtieġa urġenti għal tali informazzjoni sabiex tikkonforma ruħha ma’ obbligi legali oħrajn.
                           
                        
                              —
                           
                           
                              It-tħassib tal-Kummissjoni seta’ jiġi faċilment indirizzat permezz ta’ miżuri inqas intrużivi.
                           
                        
            
                  3.
               
               
                  It-tielet motivi ibbażat fuq il-fatt li d-Deċiżjoni hija sproporzjonata fit-trattament tal-obbligi kuntrattwali preeżistenti ta’ Illumina u/jew il-Kummissjoni naqset milli tipprovdi raġunijiet xierqa skont l-Artikolu 296 TFUE u l-Artikolu 41 tal-Karta tad-Drittijiet Fundamentali tal-Unjoni Ewropea. B’mod partikolari:
                  
                              —
                           
                           
                              Ir-raġunament tal-Kummissjoni huwa tawtoloġiku u għaldaqstant jikser l-obbligu ta’ motivazzjoni xierqa għad-deċizjoni tagħha.
                           
                        
                              —
                           
                           
                              Id-Deċiżjoni tidher li titlob b’mod sproporzjonat lil Illumina tikser obbligi kuntrattwali preeżistenti sabiex tipprovdi informazzjoni lil detenturi partikolari ta’ strumenti finanzjarji.
                           
                        
            
         (1)  ĠU Edizzjoni Speċjali bil-Malti, Kapitolu 8, Vol. 3, p. 40.